Icaya 57
1Dano ma kite atir to,
ŋat mo pe ma keto iye cwinye.
Jo ma maro Lubaŋa gikwanyogi woko;
ŋat mo pe ma paro pigi.
Pien dano ma kite atir noŋo gikwanyo woko ki i can,
2en cako donyo i kuc;
jo ma bedo kun cwinygi atir, giywe mot i kabutogi.
3Ento wun wubin wunyik cok bota kany,
wun litino pa dako ma latal,
ma latim abor aye onywalo ki malaya.
4Meno wutye ka nywaro aŋa ce?
Wunamo dogwu malac kumeno i kom aŋa
ma lebwu okatti woko kumeno-ni?
Wun litino pa lutim bal,
litino ma ginywalogi ki lok me goba,
5wun jo ma mitiwu pe kwe i te yat kworo,
i te yadi ducu ma pote olot liyuk;
ma wuneko litinowu woko i luŋ-gu,
i te pata got ma obar?
6Gin ma gibipoko botwu tye i kin got mapwot ma tye i luŋ piny,
gin jami-nu ducu mewu;
pien doŋ wutyeko tyero gityer amata woko botgi,
wukelo bene gityerwu me mo ko kwon, wutyero.
Cwinya bibedo yom pi kodi tim macalo meno?
7Doŋ wuketo kabutowu i wi got ma wiye bor,
wun doŋ wutyeko cito kunnu ka tyero gitumwu bot jok.
8Wuketo bene cal jok i ne kika ki i ne yat me doggola;
pi weka woko, omiyo wupeto kabutowu.
Wudonyo iye ka wuyaro obedo malac;
wutyeko cikke kwedgi woko doŋ piwu kenwu,
dok bene wumaro kabutowu,
wuneno tim munero me lewic.
9Wucito bot jok Molek ki moo,
wumedo moowu ma ŋwece kur onya odoko mabup;
wuoro lukwenawu gucito ka mabor,
wucwalogi bene gucito wa piny i lyel.
10Wot mabor oolo komwu woko, ento pe wuwaco ni,
“Konnye pe”; wunoŋo kwo manyen ma medo tekowu,
omiyo pe wuwillee giwu i waŋayo.
11Aŋa ma onoŋo wulworo twatwal,
ma omiyo komwu myel,
ma oweko wuwaco lok goba,
wiwu doŋ owil woko pewupo i koma,
ma pe doŋ wutwero tamo pira?
Pe atemo diyo cwinya pi kare malac,
ma oweko pe wubedo ki lworo mo i koma?
12En kitwu ma wutamo ni tye atir-ri,
ki gin ducu ma wutimo abituco woko ka maleŋ,
ento magi ducu pe bikonyi.
13Ka ce wukok matek pi kony, gin
cal jogiwu-ni myero gularwu do!
Yamo bitiŋogi terogi woko,
aluu dog bicwalogi woko wa cen.
Ento ŋat ma riŋo laro bota bileyo lobo,
dok bene bibedo i kom got mera maleŋ.
Lubaŋa ocikke me konyo ki caŋo jone
14Gibiwaco ni,
“Wutor yo, wutor yo, wuyub yo,
wuput ajut-gu woko liweŋ ki i yo pajona.”
15Lubaŋa ma en ŋat Mamalo Twal,
ma bedo nakanaka i kabedo ma otiŋŋe malo,
ma bedo matwal, ma nyiŋe leŋ-ŋi, owaco ni,
“An abedo i kabedo maleŋ ma otiŋŋe malo,
dok bene abedo kacel ki ŋat mamwol,
ma cwinye cwer, dok ma ŋut,
pi miyo kwo manyen bot jo ma cwinygi cwer dok ma giŋut.
16Pien pe abibedo ka pyem nakanaka,
dok bene kiniga pe bimaka kare ducu,
pien cwiny dano oa ki bota,
an aye ma amiyogi yweyo me kwo, amiyo bedo tye.
17Bal pa jona ki paro lim aye oweko akeco;
omiyo agoyogi, akanne woko, kun kiniga maka,
ento gumedde ameda ki jemo kun gitiyo gin ma cwinygi mito.
18Doŋ atyeko neno kitgi, ento pud abicaŋogi;
abitelogi, abiculogi bene ki gin ma kweyo cwinygi,
kun amiyo jo ma kumo pigi giloko lok me pwoc.
19-Abimiyo kuc bot jo ma tye ka mabor ki jo ma tye ka ma cok,
dok bene abicaŋo jona.
20Ento jo maraco gubedo calo nam ma twagge,
ma pe koŋ twero pye mot,
kun piine kelo yugi ki coto keken.
21-Kuc mo pe pi jo ma gin lutim maraco.”
Man lok ma Lubaŋawa owaco.